Lennart Damsbo-Andersen (S), 2010-04-06:
Det er ikke uden grund, at vi her i Danmark er stolte af den måde, som vi har indrettet arbejdsmarkedet på.
For mellem arbejdsmarkedets parter laves der aftaler og overenskomster, der sikrer, at vi har et arbejdsmarked, der fungerer.
Der er ro, hvis ellers aftalerne overholdes, og det er muligt for arbejdsgiverne at planlægge deres aktiviteter uden at frygte for alle mulige afbrydelser i produktionen.
Derfor er der skabt grobund for at sikre de løn- og arbejdsvilkår, som vi ser på det danske arbejdsmarked i dag, og sikre den udvikling, der har været bærende med hensyn til at bygge det danske velfærdssamfund op.
Derfor har udvidelsen af EU og åbningen over for de nye lande i øst også skabt nødvendigheden af at sikre, at netop løn- og arbejdsvilkår ikke bliver undergravet af de firmaer og lønmodtagere, der i øvrigt fuldt lovligt kommer her til Danmark.
De første år skete det ved den såkaldte østaftale, og siden den 1. januar 2008 har den nuværende lovgivning om registrering af udenlandske virksomheder og tjenesteydere været gældende.
I Socialdemokratiet har vi fulgt udviklingen nøje og har gennem nogen tid været temmelig bekymrede over den lemfældighed, der har kendetegnet både visse udenlandske virksomheder og også danske hvervgivere i den måde, de har udført arbejdet i Danmark på til helt uhyrligt lave lønninger, under dårlige arbejdsvilkår og uden respekt for de arbejdsmiljøregler, der gælder i dette land.
Vi ved, at der i fagbevægelsen og blandt danske arbejdsgivere, specielt inden for bygge og anlæg og landbrug og gartneri, har været stigende utilfredshed med den tilstand og også et meget stort ønske om, at der blev gjort noget ved problemet.
Opsvinget i Danmark har måske gjort det lidt svært for alle at få øje på problemstillingen, men den fælles nedtur, som rammer alle lige nu, har måske gjort den mere tydelig.
Derfor er det da også med stor tilfredshed, at vi i Socialdemokratiet har deltaget i og nu er med til at beslutte den ændring af RUT-aftalen, som vi behandler i dag.
I loven er der flere afgørende punkter, bl.a. at alle udenlandske tjenesteydere, også enkeltmandsfirmaer, skal anmelde sig i RUT; at hvervgivere bliver forpligtet til at sikre sig, at det nu også er sket; at der gives bøde netop for ikke at sikre sig det; og at bøden for ikke at registrere sig fordobles; at AT bliver den udførende med hensyn til at føre tilsyn; at samarbejdet mellem AT, altså Arbejdstilsynet, politi og SKAT intensiveres.
Og nok så vigtigt er det, at arbejdsmarkedets parter får udvidet adgang til at få informationer fra RUT-registeret, så de let kan få oplysninger om, hvor den udenlandske arbejdskraft er, hvad de laver, hvem de er, og hvem der er kontaktperson.
For os i Socialdemokratiet er det magtpåliggende, at arbejdere kan komme til Danmark og være sikre på, at de behandles ordentligt, og at de får den løn, der er gældende her i landet.
Derfor er vi også tilfredse med, at der bliver mulighed for om nødvendigt at tilføje brancher til den liste, der umiddelbart bliver gældende ved denne lov.
Jeg vil gerne sige tak til de øvrige parter bag dette lovforslag for det konstruktive samarbejde og for, at de alle er klar til at tage nye skridt i retning af at sikre, at alle i Danmark kan arbejde under ordnede forhold i lige konkurrence.